Il-Kunsill approva ftehim milħuq mal-Parlament Ewropew dwar regoli ġodda maħsuba biex jiżguraw il-kwalità u l-affidabbiltà tal-istatistika tal-UE. Ir-regoli l-ġodda, li jemendaw ir-regolament 223/2009, huma maħsuba biex jgħinu lil min ifassal il-politika jieħu deċiżjonijiet ibbażati fuq statistika aħjar. Żviluppi ekonomiċi reċenti wrew l-importanza ta' statistika kredibbli sabiex is-swieq pubbliċi u finanzjarji jkollhom fiduċja f'deċiżjonijiet politiċi bbażati fuq l-evidenza. Id-domanda għal data statistika affidabbli żdiedet minħabba koordinazzjoni akbar tal-politika ekonomika introdotta fil-livell tal-UE mill-2011. U daqstant importanti hija l-kredibbiltà tal-istituzzjonijiet li jipproduċu l-istatistika. Indipendenza professjonali L-abbozz ta' regolament jemenda l-qafas legali għall-istatistika tal-UE, u b'hekk isaħħaħ il-governanza tas-sistema Ewropea tal-istatistika (ESS). L-ESS hija sħubija bejn l-Eurostat, l-awtorità tal-istatistika tal-UE, u l-istituti nazzjonali tal-istatistika (NSIs) u awtoritajiet nazzjonali oħra responsabbli għall-istatistika. Il-missjoni tagħha hija li tipprovdi statistika affidabbli u komparabbli fil-livell tal-UE. L-indipendenza professjonali tal-awtoritajiet nazzjonali tal-istatistika hija essenzjali. L-indipendenza professjonali tal-Eurostat hija wkoll enfasizzata mill-ġdid. Awtonomija u responsabbiltà Ir-regolament emendatorju jirrikjedi li l-kapijiet tal-NSIs ikollhom ir-responsabbiltà unika li jiddeċiedu dwar il-proċessi, il-metodi, l-istandards u l-proċeduri statistiċi, u dwar il-kontenut u ż-żmien tar-rilaxx u tal-pubblikazzjonijiet għall-istatistika Ewropea kollha. Il-kapijiet tal-NSIs la għandhom jitolbu u lanqas jirċievu struzzjonijiet minn gvernijiet jew korpi nazzjonali. Huma għandhom jingħataw is-setgħa li jiddeċiedu dwar il-ġestjoni interna tal-uffiċċji tal-istatistika tagħhom, u jkunu jistgħu jikkummentaw dwar il-baġit allokat lilhom. Ir-regoli għall-ħatriet tal-kapijiet tal-NSIs għandhom ikunu trasparenti u bbażati biss fuq kriterji professjonali, u r-raġunijiet għat-tkexxija, jew it-trasferiment tagħhom għal pożizzjoni oħra, m'għandhomx jikkompromettu l-indipendenza professjonali. Il-kapijiet tal-NSIs għandhom jippubblikaw linji gwida, fejn meħtieġ, biex jiżguraw statistika ta' kwalità. Huma għandhom ikunu responsabbli għall-konformità ma' dawk il-linji gwida fi ħdan l-NSIs tagħhom, u għandhom jippubblikaw rapport annwali tal-attivitajiet tagħhom. Bl-istess mod, id-direttur ġenerali tal-Eurostat għandu jkollu r-responsabbiltà unika li jiddeċiedi dwar il-proċessi, il-metodi statistiċi, u dwar il-kontenut u ż-żmien tar-rilaxx u tal-pubblikazzjonijiet tal-istatistika mill-Eurostat. La għandu jfittex u lanqas jirċievi struzzjonijiet minn istituzzjonijiet jew korpi tal-UE, u lanqas minn gvernijiet jew korpi nazzjonali. Il-proċedura għar-reklutaġġ tad-direttur ġenerali għandha tkun trasparenti u bbażata fuq kriterji professjonali. Impenji mill-istati membri u l-Kummissjoni Biex tiġi żgurata l-fiduċja pubblika fl-istatistika Ewropea u l-progress fl-implimentazzjoni tal-kodiċi ta' prattika tal-istatistika Ewropea tal-ESS, l-istati membri u l-Kummissjoni huma meħtieġa jistabbilixxu "impenji dwar il-fiduċja fl-istatistika". Kull impenn dwar il-fiduċja ser jiġi ssorveljat mill-Kummissjoni abbażi ta' rapporti annwali mill-istat membru. Il-kodiċi ta' prattika tal-istatistika Ewropea ġie adottat fl-2005 u rivedut fl-2011. Dan jistabbilixxi 15-il prinċipju għall-produzzjoni u d-disseminazzjoni tal-istatistika u l-ambjent istituzzjonali li fih joperaw l-awtoritajiet tal-istatistika tal-UE u dawk nazzjonali. Għal kull prinċipju l-kodiċi jipprovdi indikaturi ta' prassi tajba. Ir-regolament il-ġdid isaħħaħ ukoll qafas legali dwar l-aċċess għar-rekords amministrattivi għall-produzzjoni tal-istatistika Ewropea. Ftehim mal-Parlament Ewropew In-negozjati mal-Parlament kienu mmexxija mill-presidenza, abbażi ta' pożizzjoni stabbilita mill-Kunsill fi Frar 2014. Il-ftehim intlaħaq fit-3 ta' Diċembru 2014. L-approvazzjoni mill-Kunsill ta' dak il-ftehim twitti t-triq għall-adozzjoni tar-regolament fit-tieni qari. Test tal-abbozz ta' regolament dwar l-istatistika Ewropea Ara l-paġna tal-laqgħa